આજે, હું તમને એસ્પ્રેસો શોટ પીરસું છું. તમે જે હોવ તે, તમારા સંજોગો ગમે તેટલાં વિકટ કે દિવ્ય કેમ ન હોય, તમારો જવાબ તમે આજે હું જે અહી કહેવાનો છું તેને કેટલું આત્મસાત કરી શકો છો તેમાંથી આવશે. ના, હું કોઈ રામબાણ ઈલાજ નથી આપવાનો; કારણકે કોઈ રામબાણ ઉપાય જેવું કશું છે જ નહિ. હું, જો કે, તમને મુક્તિનો એક સુંદરમાં સુંદર અને ખુબ જ પવિત્ર માર્ગ આપવા જઈ રહ્યો છું. સૌથી સુંદર એટલાં માટે કે તે આજનાં યુગમાં અને સમયમાં કામ કરશે, અને પવિત્ર એટલા માટે કે તે તમને જે સિદ્ધ અને યોગીઓની મહાનતાની ટોચ છે તેના ઉપર એક ગોફણમાંથી છૂટતા ગોળાની જેમ મૂકી દેશે. પણ આ મુક્તિ શેમાંથી, અને કોનાથી, તમે કદાચ પૂછશો? આત્મશંકાથી, સતત બોલબોલ કરતાં મનથી કે જે ક્ષુલ્લક વિચારોનો આનંદ માણે છે અને જે તમને સતત ઉતારી પાડે છે તેનાંથી. મુક્તિ તમારા પોતાના પડછાયામાંથી, તમે જે કઈ પણ ખોટું કર્યું હોય તેમાંથી અને તમારી સાથે કઈ ખોટું થયું હોય તો તેમાંથી પણ. શું આ શક્ય પણ છે ખરું?